**ПРЕДЛОГ НА ЗАКОН ЗА БЕСПЛАТНА ПРАВНА ПОМОШ**

**Оддел 1**

**ОПШТИ ОДРЕДБИ**

**Член 1**

**Предмет на законoт**

(1) Со овој закон се уредуваат општите правила за обезбедување на бесплатната правна помош, правото на бесплатна правна помош, видовите и опсегот на бесплатната правната помош, давателите и корисниците на бесплатна правна помош, нивните обврски и одговорности, постапката во која се остварува правото на бесплатна правна помош, финансирањето, наградата и надоместокот на трошоците за дадената бесплатна правна помош, бесплатна правна помош во прекугранични спорови, транспарентност и отчетност во давањето бесплатна правна помош, посебните постапки за правна помош, надзорот над примената на овој закон и други прашања кои се однесуваат на бесплатната правна помош.

**Член 2**

**Цел на законот**

1. Целта на овој закон е да се овозможи и унапреди правото нa физичките лица на пристап до правдата и правичната судска заштита во областите од граѓанска и управна природа.
2. Правото на бесплатна правна помош се остварува во обем и постапка уредена со овој закон.
3. Овој закон не се применува за правни работи за кои е предвидена бесплатна правна помош со посебни закони .

**Член 3**

**Значење на изразите употребени во овој закон**

Одделни изрази употребени во овој закон, го имаат следново значење:

**1. Бесплатна правна помош е** правна помош одобрена и финансирана од страна на државата на начин и под услови предвидени со овој закон.

2. **Претходна правна помош** е правна помош која се обезбедува за сите видови правни прашања на заинтересираното лице и која се состои од општ правен совет, општа правна информација и комплетирање на барање за секундарна правна помош.

3. **Секундарна правна помош** е правна помош обезбедена од страна на адвокат запишан во Регистар на адвокати за секундарна правна помош (во понатамошниот текст Регистар на адвокати),

**4. Општа правна информација се** општи и начелни упатства и информации за начинот, условите и постапката за остварување на определено право или интерес, исполнување на конкретна обврска и упатување на надлежен јавен орган или надлежен суд.

**5. Општ правен совет е** совет за начинот и можностите за решавање на правното прашање, за законската регулатива, можноста за вонсудско решавање, за правилата и трошоците на постапката, за извршувањето на одлуките на постапката, запознавање со правата и обврските на барателите и корисниците на бесплатна правна помош како и со начинот на давање на правна помош во судски и управни постапки.

6. **Здружение е** здружение кое согласно одредбите од овој закон ги исполнува условите за давање на претходна правна помош и врз основа на решение на Министерството за правда (во понатамошниот текст: министерството) е овластено за давање на претходна правна помош и е запишано во Регистарот на здруженија за претходна правна помош.

**7. Барател на бесплатна правна помош е** физичко лице кое поднело пополнето барање за секундарна правна помош до подрачното одделение на Министерството за правда (во понатамошниот текст: подрачното одделение..

**8. Корисник на бесплатна правна помош е** физичко лице кое ги исполнува условите и на кое му е одобрена секундарната правна помош согласно овој закон.

**9. Членови на семејството се** брачен или вонбрачен другар на барателот на правна помош, деца и роднини во права линија до четврти степен или во странична линија до втор степен, кои живеат во исто домаќинство со барателот на правна помош и заеднички ги сносат трошоците за живот.

**Член 4**

**Општи одредби за бесплатна правна помош**

1. Бесплатната правна помош се дава на начин, под услови и вопостапка предвидени со овој закон.
2. Бесплатна правна помош може да биде дадена како претходна правна помош и секундарна правна помош.
3. Претходна правна помош дава подрачното одделение на Министерството за правда и овластено здружение.
4. Секундарна правна помош дават адвокати во постапка пред суд, државен орган и лица кои вршат јавни овластувања согласно одредбите од овој закон.

(5) Средствата за одобрување на бесплатната правна помош и трошоците за дадената правна помош во постапките предвидени со овој закон се обезбедуваат од буџетот на Министерството за правда како и од донации и други приходи во согласност со закон.

(6) Одобрената секундарна правна помош може да биде прекината согласно одредбите од овој закон.

(7) Во случаи утврдени со овој закон, корисникот ги надоместува трошоците за секундарна правна помош, во целост или делумно.

(8) Министерството за правда врши надзор над примената на одредбите од овој закон.

**Оддел 2**

**ПРЕТХОДНА ПРАВНА ПОМОШ**

**ГЛАВА I.**

**ОПШТИ ОДРЕДБИ**

**Член 5**

**Право на претходна правна помош**

Право на претходна правна помош имаат сите физички лица кои имаат живеалиште или престојувалиште на територија на Република Македонија.

**Член 6**

**Опсег на претходна правна помош**

(1) Претходната правна помош се обезбедува за сите видови правни прашања.

(2) Претходната правна помош опфаќа:

- иницијален правен совет за правото на користење на правна помош;

- општа правна информација или општ правен совет;

- помош при комплетирање на барањето за секундарна правна помош.

**Член 7**

**Обезбедување на претходна правна помош**

(1) Подрачните одделенија и здруженијата ја даваат претходната правна помош во определени часови за прием на секое заинтересирано лице без оглед на неговата финансиска состојба.

(2) Првичната средба во подрачното одделение или во здружението е со цел на лицето кое е заинтересирано да му се објасни природата на проблемот или да му се помогне да дознае дали проблемот е правно прашање, дали истото е во рамките на опсегот на правните услуги кои подрачното одделение и здружението ги даваат, како и видовите на правна помош кои се најсоодветни за лицето.

(3) Во постапката додека ја даваат претходната правна помош подрачното одделение и здружението немаат право да постапуваат во име и за сметка на лицето.

**ГЛАВА II.**

**ПРАВА И ОБВРСКИ НА УЧЕСНИЦИТЕ ВО ПОСТАПКАТА ЗА ПРЕТХОДНА ПРАВНА ПОМОШ**

**Член 8**

**Обврски на подрачното одделение и на здружението**

(1) Подрачните одделенија и здруженијата должни се да даваат претходна правна помош и да соработуваат меѓусебно согласно одредбите од овој закон.

(2) При давањето на претходната правна помош од став (1) на овој член, подрачното одделение односно здружението го известува заинтересираното лице за правата и обврските на корисниците на бесплатна правна помош и за постапката за добивање на претходна и на секундарна правна помош без никаков надоместок.

(3) Подрачното одделение односно здружението има обврска на лицето да му помогне да го пополни барањето за секундарна правна помош како и изјавата за неговата финансиска состојба и финансиската состојба на членовите на неговото семејство, кон кое се приложени оние документи кои само лицето ги поседува и може да ги обезбеди, а се однесуваат на правното прашање за чие решавање се бара секундарна правна помош. Подрачното одделение по службена должност ги прибавува и сите други потребни документи од надлежни институции.

(4) Врз основа на првичната средба со лицето и целокупната прибавена документација, подрачното одделение, односно здружението најдоцна во рок од два дена од средбата ќе изготви кратко писмено мислење за предметот кое ќе го приклучи кон списите и ќе го комплетира барањето за секундарна правна помош.

(5) Здружението во рок од четири дена од приемот на барањето, истото го доставува до подрачното одделение кое се наоѓа на подрачјето на кое лицето има живеалиште или престојувалиште.

(6) Подрачното одделение односно здружението задолжително води евиденција за дадената претходна правна помош на образец пропишан од министерот кој содржи:

- податоци за лицето кое добило претходна правна помош,

- податоци кога лицето добило претходна правна помош,

- податоци за правното прашање за кое лицето добило претходна правна помош,

- податоци за услугите кои му биле дадени и изготвеното писмено мислење за прашањето за правна помош.

(7) Подрачното одделение односно здружението задолжително го испраќа образецот од ставот (6) на овој член, до Министерството најдоцна до 10-ти во месецот за претходниот месец.

(8) Подрачното одделение задолжително го известува Министерството кога ќе утврди дека здружението дава претходна правна помош спротивно на одредбите од Одделот 2 од овој закон.

**Член 9**

**Одговорност на Министерството за правда**

Доколку е предизвикана штета при давањето на претходна правна помош од страна на подрачното одделение надоместокот на штета паѓа на товар на буџетот на Министерството за правда.

**Член 10**

**Запишување и бришење на здружение во Регистарот на здруженија овластени за давање на претходна правна помош**

(1) Здружението ќе се запише во Регистарот на здруженија овластени за давање на претходна правна помош што го води Министерството (во натамошниот текст: Регистар) доколку ги исполнува следните услови:

- да е запишано во Регистарот на здруженија во Централниот регистар на Република Македонија најмалку пет (5) години пред поднесувањето на барањето;

- да има вработено или ангажирано дипломиран правник со положен правосуден испит;

- во статутот на здружението како една од целите на основањето да е наведено давањето на претходна правна помош во областа за која е основано,

- да има склучено договор за осигурување на одговорност за можна штета при давање претходна правна помош на најнизок износ од 100.000,00 денари на осигурителна полиса,

- да има доставено годишни даночни пријави за три години пред годината на поднесувањето на барањето за упис,

- да исполнува минимални просторни и технички услови кои гарантираат непречено обезбедување на претходна правна помош и

- да има реализирано најмалку три проекти за обезбедување на правна помош или правно советување.

(2) Здружението кое е заинтересирано за давање претходна правна помош до Министерството поднесува барање за упис во Регистарот заедно со доказите за исполнување на условите од ставот (1) на овој член.

(3) Формата и содржината на барањето за упис во Регистарот на здруженија ја пропишува министерот.

(4) Министерството во рок од 30 дена од денот на приемот на поднесеното барање за упис има обврска:

- да оцени дали здружението кое го поднело барањето со потребните документи ги исполнува условите за упис предвидени со ставот (1) на овој член,

- да донесе решение за упис со кое ќе го одобри барањето и ќе изврши упис во Регистарот или да донесе решение со кое ќе го одбие барањето за упис.

(5) Доколку Министерството утврди дека не му се доставени сите докази потребни за донесување на решение за запишување во Регистарот, истите ќе ги побара од здружението во рок од седум дена од денот на приемот на барањето за запишување во Регистарот.

(6) Барањето за доставување на дополнителни податоци го прекинува рокот за постапување на Министерството определен во став (4) на овој член, до денот на приемот на бараните податоци.

(7) Доколку бараните податоци од здружението не бидат доставени во рок од 15 дена од денот на приемот на барањето за дополнителни податоци, рокот определен во став (4) на овој член, продолжува да тече и во истиот Министерството е должно да донесе решение со кое ќе го одбие барањето за запишување на здружението во Регистарот.

(8) Министерството го води Регистарот во писмена и електронска форма и го објавува и ажурира на својата веб-страницата на секои три месеци.

(9) Министерството со решение ќе го избрише здружението од Регистарот, доколку:

- се утврди дека за време на давањето или најдоцна една година откако претходната правна помош била дадена, здружението не ги исполнило своите обврски согласно одредбите од овој закон или

- здружението повеќе не ги исполнува условите од ставот (1) на овој член.

(10) Против решението на Министерството со кое се одбива барањето за упис на здружението во Регистарот, како и против решението за бришење на здружението од Регистарот може да се поведе управен спор пред надлежен суд.

(11) Доколку Министерството со решение го избрише здружението од Регистарот на здруженија, истото може да поднесе ново барање за запишување по истекот на 12 месеци од денот на донесувањето на решението за бришење.

(12) Формата, содржината и начинот на водење на регистарот од став (1) на овој член го пропишува министерот.

(13) Минималните просторни и технички услови од став (1) на овој член ги пропишува министерот со подзаконски акт.

**Член 11**

**Одговорност на здружението**

1. Здружението е одговорно за дадената претходна правна помош.

(2) Доколку е предизвикана штета при давањето на претходна правна помош од страна на здружението, надоместокот на штета паѓа на товар на здружението.

**Член 12**

**Надоместок за здружението за дадена претходна правна помош**

1. Здружението има право на надоместок за дадената претходн аправна помош за секој предмет одделно за кој е одобрено барање за секундарна правна помош како и надоместок за доставен образец од член 8 став (7) од овој Закон.

(2) Надоместокот од став (1) на овој член се пресметува врз основа на трошковникот за обемот на извршената работа, а согласно Тарифа за надомест на трошоците за работа на здруженијата за давање на претходна правна помош.

(3) Министерот ги пропишува образецот за трошковникот и тарифата од ставот (2) на овој член.

(4) Министерството во рок од 15 дена од денот на приемот на трошковникот од ставот (2) на овој член, има обврска истиот да го разгледа и да донесе решение со кое се одобрува или не се одобрува исплатата.

(5) Доколку оцени дека се потребни дополнителни податоци за да донесе решение за исплата, Министерството ќе ги побара од здружението во рок од пет дена од денот на приемот на трошковникот, а рокот од ставот (4) на овој член, се прекинува до денот на приемот на бараните дополнителни податоци.

(6) Доколку не ги добие бараните податоци од здружението во рок од 15 дена од денот на приемот на барањето за дополнителни податоци, Министерството во рокот од ставот (4) на овој член, кој продолжува да тече задолжително ќе донесе решение со кое не се одобрува исплатата на здружението.

(7) Министерството ќе донесе решение со кое нема да му се исплати надоместокот од ставот (1) на овој член, на здружението доколку се утврди дека претходната правна помош не била дадена согласно членот 8 од овој закон.

(8) Против решенијата од ставовите (4), (6) и (7) на овој член, здружението може да поведе управен спор пред надлежен суд.

**Оддел 3**

**СЕКУНДАРНА ПРАВНА ПОМОШ**

**ГЛАВА I.**

**ОПШТИ ОДРЕДБИ ЗА СЕКУНДАРНА ПРАВНА ПОМОШ**

**Член 13**

**Општи одредби**

(1) Секундарна правна помош се одобрува на лице кое има потреба од стручна правна помош од адвокат за конкретна правна работа и кое не е во можност да ги плати трошоците на постапката заради неговата финансиска состојба и чие барање е оправдано.

(2) Секундарната правна помош опфаќа застапување во постапка пред суд, државен орган, Фонд за пензиско и инвалидско осигурување на Македонија, Фонд за здравствено осигурување на Македонија и лица кои вршат јавни овластувања согласно член 14 од овој закон, како и ослободување од трошоците согласно одредбите предвидени со овој и друг закон.

(3) Во постапката за секундарна правна помош Министерството соработува со Адвокатската комора на Република Македонија (во натамошен текст: Адвокатска комора), правосудните органи, како и со Центарот за социјална работа, државните органи и другите надлежни институции кои согласно закон се должни без никаков надомест до Министерството да ги достават потребните податоци за обезбедување на секундарна правна помош при што податоците се доставуваат согласно прописите за заштита на личните податоци.

(4) Подрачното одделение за секое поединечно поднесено барање за секундарна правна помош донесува потврда со која барањето се одобрува или донесува акт како јавна информација со кој се известува барателот (во натамошниот текст: известување ) дека барањето се одбива.

(5) Со потврдата донесена од подрачното одделение со која се одобрува секундарна правна помош се:

- овластува назначениот адвокат за давање на секундарна правна помош,

- ослободува корисникот од судски такси и трошоци поврзани со постапката пред суд согласно закон,

- ослободува корисникот од трошоците за вештачењето и

- ослободува корисникот од административни такси.

(6) Вештачењето од став (5) алинеја 3 на овој член, се обезбедува преку Бирото за судски вештачења на начин и во постапка утврдени во Законот за вештачење

(7) Трошоците за обезбедувањето на секундарната правна помош согласно постапките предвидени со овој закон се обезбедуваат од средствата на Буџетот на Министерството .

(8) Доколку корисникот на секундарна правна помош успее во спорот и судот ја задолжи спротивната страна да ги надомести трошоците на постапката целосно или делумно согласно одредбите од законот кои ја уредуваат судската постапка, во тој случај судот во изреката на судската одлука ќе ја задолжи спротивната странка износот на трошоците на постапката да ги уплати на сметката на Буџетот на Р.М.

(9) Доверител за наплата на трошоците во постапката за извршување од став (8) на овој член согласно Законот за извршување е Република Македонија.

(10) Бесплатната правна помош согласно овој закон не ги опфаќа трошоците кои корисникот на бесплатна правна помош е должен да ги надомести ако не успее во парничната постапка.

(11) Секундарна правна помош ги опфаќа оние трошоци на постапката што настанале по денот на одобрувањето на барањето за доделување на бесплатна правна помош.

**Член 14**

**Опсег на секундарната правна помош**

1. Секундарна правна помош се одобрува за застапување во сите степени во граѓански судски постапки, управни постапки и управни спорови.
2. Секундарна правна помош се одобрува за застапување во постапка за расправање на оставината пред нотар доколу истата се однесува на имот од член 19 од овој закон.
3. Секундарна правна помош се одобрува за составување на поднесоци на должник пред надлежен извршител, кога извршувањето се спроведува со продажба на недвижност од член 19 став 1 алинеа 1 од овој закон и се исполнети условите за одобрување на секундарна правна помош.

(4) Секундарна правна помош од став (1) на овој член не се одобрува во случаите предвидени со одредбите од членовите 17 и 22 од овој закон.

**Член 15**

**Право на секундарна правна помош**

Право да поднесе барање за секундарна правна помош има:

* лице државјанин на Република Македонија со постојано живеалиште во Република Македонија;

- странски државјанин со дозвола за привремен или постојан престој во Република Македонија или лице без државјанство кое законски престојува во Република Македонија;

- лице кое има право на правна помош обезбедена од Република Македонија согласно меѓународните договори ратификувани во согласност со Уставот на Република Македонија и

- баратели на правото на азил.

**Член 16**

**Барање за секундарна правна помош**

1. Постапката за секундарна правна помош започнува со поднесување на барање за секундарна правна помош од заинтересираното лице до подрачното одделение кое се наоѓа на подрачје на кое лицето има живеалиште или престојувалиште.
2. Барањето се поднесува лично, преку пошта или преку овластено здружение

(3) Лицето пополнува и поднесува посебно барање за секундарна правна помош за секое поединечно правно прашање за чие решавање сака да поведе постапка согласно член 14 од овој закон.

(4) Образецот на барањето за секундарна правна помош од став (1) на овој член, го пропишува министерот.

(5) Подрачното одделение или здружението на заинтересираното лице му помагаат во пополнување на барањето за секундарна правна помош согласно одредбите од член 8 од овој закон.

(6) Лицето е должно да дава точни податоци за правното прашање за кое бара секундарна правна помош, за својата финансиска состојба и за финансиската состојба на членовите на семејството со кои живее, како и да достави копии од документите што ги потврдуваат податоците наведени во барањето за секундарна правна помош, како и копии од документи кои Министерството не може да ги прибави по службена должност, а кои се однесуваат на правното прашање.

(7) Лицата од член 15 од овој закон, имаат право да поднесат барање за секундарна правна помош во било која фаза од постапката за чие водење имаат потреба од правна помош.

(8) Постапката по барањето за секундарна правна помош е итна.

**ГЛАВА II.**

**УСЛОВИ ЗА ОДОБРУВАЊЕ НА СЕКУНДАРНА ПРАВНА ПОМОШ**

**Член 17**

**Општи услови за одобрување на секундарна правна помош**

(1) Барателот на секундарна правна помош (во натамошниот текст: барателот) има право да добие секундарна правна помош доколку поради својата финансиска состојба не може да ги оствари со Устав и со закон загарантираните права, без да го загрози сопственото издржување и издржувањето на членовите на своето семејство со кои живее во заедничко домаќинство.

(2) Финансиската состојба на барателот и членовите на неговото семејство се утврдува врз основа на писмена изјава за финансиската состојба (во натамошниот текст: изјавата ) дадена од барателот на правната помош што е дел од барањето за секундарна правна помош.

(3) На барателот му се одобрува секундарната правна помош доколку:

- ги исполнува условите за приход и за имот предвидени со член 18 и член 19 од овој закон или

- ги исполнува условите предвидени како исклучок за одобрување на секундарна правна помош од член 20 од овој закон.

(4) На барателот ќе му се одобри секундарната правна помош доколку покрај условите од став (3) на овој член, барањето за секундарна правна помош е оправдано согласно член 21 од овој закон.

(5) Доколку во писмената изјава за финансиската состојба барателот достави неточни податоци за својата финансиска состојба или за финансиската состојба на членовите на своето семејство со цел да му биде одобрена секундарна правна помош, подрачното одделение ќе донесе известување со кое ќе го одбие барањето за секундарна правна помош, а барателот нема да може да поднесе ново барање за секундарна правна помош пред истекот на 12 месеци од денот на добивањето на известувањето.

(6) При утврдувањето на финансиската состојба на барателот и членовите на неговото семејство не се земаат предвид приходите и имотот на оние членови на семејството кои се јавуваат како спротивни странки во постапката за чие решавање барателот поднесува барање за секундарна правна помош.

**Член 18**

**Услови за приход на барателот**

(1) Се смета дека финансиската состојба на барателот и членовите на неговото семејство е загрозена со трошоците на постапката ако:

- месечниот приход на барателот кој живее сам не го надминува износот на минималната нето плата во Република Македонија, утврдена со Законот за минимална плата,

- месечниот приход на барателот кој живее во заедничко домаќинство со членовите на неговото семејство не го надминува износот на минималната нето плата од став 1 алинеа 1 на овој член и месечниот приход на секој нареден член на семејството не го надминува износот од 20% од минималната нето плата утврдена со Законот за минимална плата.

(2) Како месечен приход на барателот на правна помош и на членовите на неговото семејство се смета:

- нето плата;

- пензија остварена во Република Македонија или во странство;

- паричен надоместок по основ на невработеност;

- пријавени или остварени нето приходи во Управата за јавни приходи;

- приходи од финансиска поддршка од областа на земјоделството и руралниот развој кои биле остварени во претходната година;

- воена или цивилна инвалиднина;

- приход од привремена работа во странство;

- остварен приход од финансиски инструменти;

- приход од имот;

- парични средства кај носител на платен промет;

- законска издршка и

- подароци за кои даночните обврзници се обврзани да плаќаат данок на доход од дејности согласно одредбите на Законот за данок на доход.

(3) Како приход од став (2) на овој член, не се смета:

- паричен надоместок за помош и нега од друго лице;

- родителски додаток за дете;

- детски додаток и посебен додаток;

- надоместок за телесно оштетување;

- социјална парична помош;

- постојана парична помош;

- еднократна парична помош и помош во натура;

- паричен надоместок за трошоците за сместено лице и надоместок за згрижување на лице во згрижувачко семејство;

- еднократна парична помош за новороденче;

- законска издршка за дете која се усогласува со порастот на трошоците за живот за претходната година, објавени од Државниот завод за статистика, во јануари за тековната година;

- парична помош за социјално домување;

- надоместок за попишувач за изршување на работи во врска со спроведувањето на пописот на населението, домаќинствата и становите во Република Македонија на носителот и членовите на домаќинството;

- стипендија;

- средства одобрени од надлежна институција за медицинско лекување во странство;

- додаток за глувост;

- додаток за слепило и мобилност;

- надоместок на плата за скратено работно време поради нега на дете со телесни или менталнни пречки во развојот и

- парична помош на лице кое до 18 години возраст имало статус на дете без родители и родителска грижа.

(4) При утврдување на приходот како основ за одобрување на секундарната правна помош се земаат предвид просечните месечни нето примања и приходите наведени во ставот (2) на овој член, што ги добивал барателот на правната помош и членовите на неговото семејство со кои живее во заедничко домаќинство во последните шест месеци пред поднесување на барањето за секундарна правна помош.

(5) Доколку приходот не може да се утврди согласно став (4) на овој член, поради нередовни месечни примања на барателот и членовите на неговото семејство, тогаш се пресметуваат повремените примања за период од 12 месеци пред месецот во кој е поднесено барањето за секундарна правна помош.

**Член 19**

**Услови за имотот на барателот**

(1) Секундарната правна помош ќе му се одобри на барателот, доколку врз основа на доставената изјава за финансиска состојба на барателот и членовите на неговото семејство, се утврди дека:

- барателот на правна помош и членовите на неговото семејство имаат во сопственост само еден едностамбен објект или стан како посебен дел од зграда во кој живеат,

- покрај имотот наведен во алинеја 1 на овој став, барателот и членовите на неговото семејство имаат во сопственост една или повеќе физички поврзани катастарски парцели со вкупна површина не поголема од 300 м² во Град Скопје или 500 м2 во општините во Република Македонија, односно една или повеќе катастарски парцели со вкупна површина не поголема од 5000 м² во рурални средини и

- барателот на правна помош и членовите на неговото семејство имаат само едно регистрирано моторно возило чија работна зафатнина на моторот не е поголема од 1 200 кубни сантиметри.

(2) Како имот во смисла на овој закон нема да се сметаат:

- предмети кои согласно Законот за извршување се изземени од извршување,

- приход од имот што според овој закон се зема предвид при одредувањето на приходот на барателот на правна помош или на членовите на неговото семејство,

- регистрирано патничко возило кое барателот го користи за превоз на инвалидно лице член на домаќинството и

- природно неплодно земјиште (камењари, долови и друго), како и ливади, пасишта, трстици и мочуришта од 5,6,7 и 8 класа, согласно Законот за катастар на недвижности.

**Член 20**

**Одобрување на секундарна**

**правна помош без утврдување на финансиската состојба**

(1) По исклучок од член 18 и член 19 од овој закон, во постапката за секундарна правна помош, подрачното одделение ќе донесе потврда со која се одобрува секундарна правна помош без да се утврдува финансиската состојба на барателот и членовите на неговото семејство доколку:

- барателот е сместен во згрижувачко семејство, станбена единица за организирано живеење со поддршка или во установа за социјална заштита, со решение на Центар за социјална работа (во натамошниот текст: посебни околности),

- барателот има потреба од покренување и застапување во постапка за изрекување на привремени мерки за заштита од семејно насилство пред надлежен суд, или

- барателот поради елементарна непогода, виша сила или други околности кои се надвор од негова контрола се најде во финансиска состојба што го спречува самостојно да обезбеди заштита на своите права.

(2) Во случајот од став (1) алинеја 2 и 3 на овој член, секундарната правна помош ќе се одобри само доколку барателот приложи потврда дека е евидентиран како жртва на семејно насилство, односно документација од надлежен орган дека неочекувано се нашол во финансиска состојба која настанала во последните шест месеци пред месецот во кој било поднесено барањето за секундарна правна помош и доколку правната работа за која се бара секундарна правна помош е поврзана со фактот зошто барателот на правната помош се нашол во состојбата која го спречува да обезбеди заштита на своите права.

**Член 21**

**Оправданост на барањето**

(1) При оценувањето дали ќе се одобри секундарна правна помош, покрај условите од членовите 18 и 19, односно 20 од овој закон, потребно е да се утврди дали барањето е оправдано.

(2) Барањето ќе се смета дека е неоправдано во следните случаи:

- кога е очигледно дека барањето на барателот е неосновано поради непостоење на правни факти врз основа на кои можат да бидат преземени правни дејствија,

- кога се работи за очигледна злоупотреба на правото на бесплатна правна помош,

- правното прашање за кое е побарана правна помош е очиглено неразумно,

- ако очекувањата и барањата на барателот се очигледно во спротивност со исходите во прашања со исти или слични фактички состојби за исти правни прашања и

- кога барањата на барателот се во спротивност со моралот.

**Член 22**

**Основи за одбивање на правна помош**

(1) Барањето за секундарна правна помош ќе се одбие доколку:

- барателот не влегува во категориите предвидени во член 15 од овој закон,

- правното прашање за кое се бара секундарна правна помош не е предвидено како правно прашање за кое се одобрува секундарна правна помош согласно овој закон,

- барањето не е оправдано согласно член 21 од овој закон,

- барателот не го поднел барањето за секундарна правна помош навремено согласно член 25 став (5) од овој закон,

- органот надлежен за решавање на конкретното правно прашање му помогнал на барателот и му ги посочил можностите за решавање на истото, му ги подготвил потребните документи за заштита или му обезбедил помош на друг начин што укажува дека секундарната правната помош понатаму не е потребна,

- барателот претходно остварил право на секундарна правна помош, а потоа со решение на Министерството бил обврзан да ги плати трошоците поврзани со неоправдано добиената секундарна правна помош но не го сторил тоа во предвидениот рок и износ,

- се однесува на царински и даночни работи,

- се однесува на барање за клевета и навреда,

- се однесува за надомест на нематеријална штета, освен во случаи за жртви на кривични дела, како и во случај на смрт или тежок инвалидитет согласно одредбите од Законот за облигационите односи.

- се однесува на прекршоците,

- се однесува на јавни и комунални услуги определени во Законот за заштита на потрошувачите и Законот за комунални дејности

- трошоците за давањето на правна помош се неспоредливо високи во споредба со вредноста на спорот,

- не поминале шест месеци од денот на донесувањето на решението за прекин на давањето на правна помош на барателот на правната помош согласно член 26 став 1 алинеја 4 од овој закон,

- не поминале 12 месеци од денот на донесувањето на решението за прекин на давањето на правна помош на барателот на правната помош согласно член 26 став 1 алинеја 7 од овој закон или

- адвокатот доставил образложено мислење дека е нецелисходно понатамошното водење на постапката за која претходно била одобрена секундарна правна помош, а кое се однесува на исто правно прашање и правен основ.

**ГЛАВА III.**

**ПОСТАПКА ПО БАРАЊЕТО ЗА СЕКУНДАРНА ПРАВНА ПОМОШ**

**Член 23**

**Барање за секундарна правна помош пред подрачното одделение**

(1) Подрачното одделение во рок од 15 дена од денот на приемот на барањето е должно:

- да испита и да утврди дали барателот ги исполнува условите за одобрување на секундарна помош утврдени со Oдделот 3 главата II од овој закон;

- да изготви потврда со која се одобрува или известување со кое се одбива барањето за секундарната правна помош, и

- да ја организира првата средба помеѓу адвокатот и корисникот на секундарна правната помош и датумот на одржување да го наведе во потврдата.

(2) Подрачното одделение врши проверка на податоците дадени во писмената изјава за финансиската состојба на барателот и членовите на неговото семејство кај надлежните органи кои располагаат со податоци за приходот и имотот на физичките лица. Ако подрачното одделение утврди дека се потребни дополнителни податоци, во рок од седум дена од денот на приемот на барањето, ќе побара дополнителните податоци од барателот за секундарна правна помош.

(3) Барањето податоци од ставот (2) на овој член, го прекинува рокот од ставот (1) на овој член, до денот на приемот на бараните податоци.

(4) Доколку барателот во рок од 15 дена од денот на приемот на барањето за дополнителни податоци од ставот (2) на овој член, истите не ги достави, во рокот од став (1) на овој член, кој продолжува да тече подрачното одделение ќе изготви известување со кое се одбива секундарна правна помош.

(5) Надлежните институции кои располагаат со податоци за приходот и имотот на барателот на секундарна правна помош и на членовите на неговото семејство, согласно став (2) од овој член, се должни да ги достават бараните податоци без одлагање, а најдоцна во рок од седум дена од денот на приемот на барањето за податоци.

(6) Потврдата со која се одобрува, односно известувањето со кое се одбива секундарната правна помош се доставува до барателот.

(7) Потврдата со која се одобрува секундардната правна помош се доставува и до адвокатот.

(8) Барателот може да поднесе приговор во рок од 15 дена до Министерството против известувањето со кое не се одобрува секундарна правна помош.

(9) Ако настапат суштински промени во финансиската состојба, барателот може повторно да поднесе барање за секундарна правна помош за истото правно прашање и по истите правни основи за кои подрачното одделение донело известување со кое го одбило барањето за секундарната правна помош, освен кога барателот не ги доставил навремено дополнителните податоци во рокот определен со став (4) на овој член.

(10) Подрачното одделение нема да го разгледа барањето за секундарна правна помош доколку:

- барателот даде писмена изјава дека го повлекува поднесеното барање за секундарна правна помош, за што подрачното одделение ќе го извести барателот дека нема да го разгледува неговото барање или

- се констатира дека барателот починал по поднесувањето на барањето.

**Член 24**

**Постапка по приговор пред Министерството**

(1) Доколку е поднесен приговор против известувањето со кое не се одобрува секундарна правна помош до Министерството, Министерството има обврска:

- да ја побара и добие потребната документација од подрачното одделение во рок од три дена и

- да го оцени приговорот и без одлагање, а најдоцна во рок од десет дена да донесе решение за одобрување или одбивање на секундарна правна помош што го доставува до барателот согласно одредбите предвидени во Законот за општата управна постапка.

(2) Решението со кое се одобрува секундарна правна помош се доставува и до адвокатот.

(3) Против решението на Министерството со кое се одбива секундарната правна помош барателот може да поведе управен спор пред надлежен суд.

(4) Ако настапат суштински промени во финансиската состојба, барателот може повторно да поднесе барање за секундарна правна помош за истото правно прашање и по истите правни основи за кои Министерството донело решение со кое се одбива барањето за секундарната правна помош, освен кога барателот не ги доставил навремено дополнителни податоци во рокот определен со членот 23 ставот (4) од овој закон.

(5)Постапката пред надлежен суд од став (3) на овој член е итна.

**Член 25**

**Итна постапка по барањето за секундарна правна помош**

(1) Ако подрачното одделение од барањето за секундарна правна помош и доставената документација утврди дека постои итна потреба од обезбедување на секундарна правна помош или дека за постапување во конкретната правна работа се определени кратки рокови од страна на судот или друг надлежен орган, односно закон тогаш во рок од два дена од денот на приемот на барањето има обврска да издаде потврда со која се одобрува секундарната правна помош, имајќи ги во предвид одредбите од член 21 и член 22 од овој закон, како и изјавата за финансиската состојба од барањето без да ја проверува истата кај надлежните органи.

(2) Потврдата со која се одобрува секундарната правна помош се доставува до барателот.

(3) Потврдата од став (1) на овој член, се доставува и до адвокатот.

(4) За кратки рокови од став (1) на овој член, ќе се сметаат роковите определени од страна на судовите или другите надлежни органи, односно закон кои не се подолги од 15 дена сметано од моментот кога рокот започнува да тече.

(5) Барателот во случаите од ставот (1) на овој, член е должен барањето да го поднесе истиот, односно најдоцна два дена од денот кога дознал за рокот од став (4) на овој член.

(6) По донесувањето на потврдата со која се одобрува секундарна правна помош подрачното одделение е должно во рок од 15 дена да испита и да утврди дали барателот ги исполнува условите за одобрување на секундарна помош согласно член 18 и член 19 од овој закон.

(7) Доколку подрачното одделение утврди дека барателот не ги исполнува условите за одобрување на секундарна правна помош ќе постапи согласно член 26 од овој закон.

**Член 26**

**Прекин на одобрената секундарна правна помош**

(1) Подрачното одделение ќе изготви предлог – решение со кое се предлага прекинување на одобрената секундарна правна помош во следните случаи :

- по барање на корисникот;

- кога корисникот на правната помош починал, освен ако сите членови на неговото семејство со кои живеел во заедничко домаќинство ги исполнуваат условите за одобрување на секундарна правна помош и имаат правен интерес за решавање на правното прашање, имаат воља да ја продолжат постапката во која е одобрена правна помош и ако се работи за правно прашање кое може да се наследи, а за стапување на место на корисникот во постапката го известат подрачното одделение во рок од 15 дена од денот на смртта;

- ако адвокатот доставил образложено мислење дека е нецелисходно понатамошно давање на секундарна правна помош;

- кога корисникот од неоправдани причини и во континуитет не се состанува со адвокатот во претходно договореното време и место и за тоа не го известил ниту подрачното одделение ниту адвокатот или одбива да соработува во процесот на добивање на секундарна правна помош или во процесот при давање на секундарна правна помош;

- ако се утврди дека корисникот по донесувањето на потврдата или решението со кое се одобрува секундарна правна помош повеќе не ги исполнува условите за одобрување на секундарна правна помош утврдени со Oдделот 3 глава II од овој закон;

- ако се утврди дека трошоците за одобрената секундарна правна помош се несразмерно повисоки во споредба со вредноста на спорот или

- ако во периодот на користење на секундарната правна помош се утврди дека корисникот дал лажни податоци со цел да добие секундарна правна помош.

(2) Подрачното одделение за случаите од став (1) на овој член, има право доколку утврди дека е потребно, да побара дополнителни податоци.

(3) Во рок од седум дена од приемот на потребните податоци подрачното одделение ќе изготви предлог-решение со кое се предлага прекинување на одобрената секундарна правна помош и истото со потребните документи го доставува до Министерството заради донесување на решение.

(4) Министерството најдоцна во рок од десет дена од приемот на предлог-решението заедно со потребните документи од подрачното одделение, задолжително со решение одлучува за прекинување на секундарната правна помош, кое го доставува до корисникот и назначениот адвокат.

(5) Против решението на Министерството со кое се прекинува користењето на одобрената секундарна правна корисникот може да поведе управен спор пред надлежен суд.

(6) Постапката пред надлежен суд од став (5) на овој член е итна.

**Член 27**

**Надомест на исплатени средства за неоправдано добиена секундарна правна помош**

(1) Лицето на кое претходно му била обезбедена и ја користело секундарната правна помош има обврска во целост да ги надомести исплатените средства за неосновано добиената секундарна правна помош на сметка на Буџетот на Република Македонија ако:

- лицето дало лажни податоци со цел да добие секундарна правна помош или

- лицето не ги почитувало обврските од член 28 од овој закон.

(2) Министерството по утврдување на постоење на некоја од причините од ставот (1) на овој член, ќе донесе решение за надоместок на исплатените трошоци за неоправдано добиената секундарна правна помош.

(3) Во решението од став (2) на овој член, Министерството ќе го наведе износот кој корисникот треба да го плати и сметката на која средствата треба да бидат уплатени.

(4) Лицето од став (1) на овој член, е должно да го исплати износот за неоправдано добиената секундарна правна помош во рок од 30 дена од правосилноста на решението и да достави потврда до Министерството за извршената исплата.

(5) На предлог на лицето од став (1) на овој член, Министерството може да определи поинаков начин на исплата на износот за неоправдано добиената секундарна правна помош имајќи ја во предвид неговата финансиска состојба.

(6) Министерството ќе го достави решението од ставот (2) на овој член, до корисникот.

(7) Против решението од став (2) на овој член, корисникот може да поведе управен спор пред надлежен суд.

(8) Министерството со цел да обезбеди враќање на исплатените средства за неоправдано добиена секундарна правна помош има право да побара дополнителни податоци од лицето, од надлежните јавни органи и институции, како и од извршителот.

(9) Доверител за наплата на средствата од став (1) на овој член и трошоците во постапката за извршување, согласно Законот за извршување, е Република Македонија.

**ГЛАВА IV.**

**ПРАВА И ОБВРСКИ НА УЧЕСНИЦИТЕ ВО ПОСТАПКАТА ЗА СЕКУНДАРНА ПРАВНА ПОМОШ**

**1. Обврски на корисникот на секундарна правна помош**

**Член 28**

(1) Корисникот на секундарна правна помош (во натамошниот текст: корисник) за целиот период додека му се обезбедува секундарната правна помош мора да ги исполнува условите за одобрување на секундарна правна помош утврдени со Oдделот 3 глава II од овој закон.

(2) Во случај на промена на фактите и околностите кои влијаат или би можеле да влијаат на остварувањето на правото на секундарна правна помош корисникот е должен да го извести подрачото одделение во рок од седум дена од денот кога дознал за настанатата промена.

(3 Додека се обезбедува секундарна правна помош корисникот има обврска да соработува и навремено да ги доставува бараните податоци и документи до подрачното одделение, Министерството и адвокатот.

(4) Кога првичната средба со адвокатот не е реализирана од било кои причини, корисникот има обврска во најкраток можен рок да стапи во контакт со назначениот адвокат, но не по истекот на два месеци од денот на приемот на потврдата.

(5) Корисникот има обврска навремено да го извести адвокатот ако не е во можност да присуствува на претходно договорениот состанок најдоцна пет дена пред денот кога е закажан состанокот.

(6) Доколку се утврди дека корисникот неоправдано добил секундарна правна помош, истиот е должен да ги надомести средствата исплатени за неоправдано добиената секундарна правна помош согласно член 27 од овој закон, во Буџетот на Република Македонија.

**2. Aдвокатот во постапката за секундарна правна помош**

**Член 29**

**Запишување и бришење на адвокат во Регистарот на адвокати**

**за секундарна правна помош**

(1) Адвокатот кој активно ја врши дејноста адвокатура и е заинтересиран да дава секундарна правна помош поднесува барање за запишување во Регистарот на адвокати за секундарна правна помош до Министерството.

(2) Министерот ја пропишува формата и содржината на образецот на барањето од став (1) на овој член.

(3) Министерството во рок од 15 дена од денот на приемот на барањето врши проверка на податоците од истото во соработка со Адвокатската комора и донесува решение за запишување на адвокатот во Регистарот на адвокати.

(4) Министерството води Регистар на адвокати во писмена и електронска форма и истиот го објавува и ажурира на секои три месеци на својата веб-страна.

(5) Министерството со решение ќе го избрише адвокатот запишан во Регистарот на адвокати во следните случаи:

- по поднесено барање од адвокатот за бришење од Регистарот на адвокати,

- ако адвокатот не соработува со подрачното одделение и Министерството при давањето на секундарна правна помош,

- ако без основ одбие да дава секундарна правна помош или не ја дава секундарната правна помош согласно потврдата, односно решението со кое е одобрена, или не одговори на барањето од Министерството или подрачното одделение да даде секундарна правна помош,

- ако во повеќе наврати не може да се стапи во контакт со адвокатот кој не го известил Министерството за промена на адресата или контакт информациите,

- ако се утврди дека адвокатот при давањето на секундарна правна помош не ги исполнува обврските предвидени со член 32 од овој закон и

- ако адвокатот биде избришан од Именикот на адвокати кој се води при Адвокатска комора.

(6) Против решението со кое се одбива барањето за запишување на адвокатот во Регистарот на адвокати, односно против решението со кое се врши бришење од Регистарот на адвокати, адвокатот има право да поведе управен спор пред надлежен суд.

(7) Бришењето на адвокат од Регистарот на адвокати се објавува на веб страната на Министерството, а решението за бришење на адвокатот се доставува до Адвокатската комора.

(8) Доколку Министерството со решение го избрише адвокатот од Регистарот на адвокати, истиот може да поднесе ново барање за запишување по истекот на 12 месеци од денот на донесувањето на решението за бришење.

(9) Формата, содржината и начинот на водење на регистарот од став (1) на овој член го пропишува министерот.

**Член 30**

**Назначување на адвокатот од страна на Министерството**

(1) Подрачното одделение во потврдата со која се одобрува секундарната правна помош го назначува адвокатот од Регистарот на адвокати согласно изборот на барателот и ја организира првата средба на корисникот со адвокатот.

(2) Доколку барателот не избере адвокат, подрачното одделение назначува адвокат од Регистарот на адвокати имајќи ги предвид:

1) правната област на која адвокатот работи согласно податоците наведени во барањето за запишување во Регистар на адвокати и

2) локацијата на адвокатската канцеларија во однос на местото на живеење односно престојување на барателот.

(3) Доколку од соодветната адвокатска заедница нема запишано адвокат во Регистарот на адвокати, подрачното одделение назначува адвокат од друга најблиска адвокатска заедница.

**Член 31**

**Промена на назначениот адвокат**

(1) Подрачното одделение на барање на корисникот или по службена должност, во рок од 30 дена, со решение ќе го промени назначениот адвокат кој не ги исполнува обврските од членот 32 од овој закон и ќе овласти друг адвокат од Регистарот на адвокати.

(2) За решението од ставот (1) на овој член, подрачното одделение ги известува корисникот, претходно назначениот и новоназначениот адвокат како и Адвокатската комора.

(3) Назначениот адвокат може писмено да се откаже од понатамошно давање на секундарна правна помош во конкретна правна работа и да бара да биде назначен нов адвокат. До назначување на друг адвокат, претходно избраниот адвокат е должен да продолжи да дава секундарна правна помош.

(4) Новоназначениот адвокат го презема натамошното водење на веќе започнатата постапка пред надлежен суд или надлежен орган и продолжува да ја дава секундарната правна помош од онаа фаза во која претходниот адвокат престанал.

**Член 32**

**Обврски и одговорност на адвокатот**

(1) Секундарната правна помош адвокатот ја дава согласно закон при што е должен да соработува со корисникот, подрачното одделение и Министерството.

(2) Назначениот адвокат е должен секундарната правна помош да ја дава единствено на корисникот за правната работа конкретно наведена во потврдата или во решението со кое е одобрена секундарната правна помош.

(3) Адвокатот не може да одбие да дава секундарна правна помош, освен во случај кога побараната правна помош е надвор од опсегот на овој закон или не е во согласност со етичките правила или ограничувањата предвидени со актите на Адвокатска комора за што е должен веднаш да го извести подрачното одделение или Министерството.

(4) Ако при давањето на секундарна правна помош адвокатот утврди дека корисникот повеќе не ги исполнува условите за одобрување на секундарната правна помош од Oдделот 3 глава II од овој закон, должен е за тоа веднаш да го извести подрачното одделение или Министерството.

(5) Адвокатот додека ја дава секундарната правна помош под условите и на начинот предвидени со овој закон не смее да бара од корисникот наплата на награда или на трошоци кои му биле признати и исплатени согласно овој закон.

(6) Договорот склучен помеѓу адвокатот и корисникот спротивно од ставот (5) на овој член, е ништовен.

(7) Доколку нема веројатност за успех или не е разумно да се продолжи со водење на постапката, адвокатот е должен за тоа да го извести подрачното одделение или Министерството во рок од 15 дена од сознанието.

(8) Адвокатот е должен во рок од 15 дена да даде одговор на барањето од Министерството или подрачното одделение за дополнителни податоци во врска со текот на постапката за која е одобрена секундарната правна помош, за доставениот трошковник за извршена работа или за доставен приговор од страна на корисникот.

**Член 33**

**Постапка за надомест за дадената секундарна правна помош**

(1) Адвокатот за дадената секундарна правна помош поднесува трошковник:

- до надлежниот суд за предметот, изготвен согласно правилата на парничната постапката и Тарифата за награда и надоместок на трошоците за работа на адвокатите донесена од страна на Адвокатска комора и

- до надлежното подрачно одделение најдоцна во рок од 15 дена од правосилноста на одлуката, изготвен согласно членот 34 од овој закон.

(2) Наградата и трошоците на адвокатот за дадената секундарна права помош се утврдува врз основа на поднесен трошковник доставен до Министерството за правда за конкретниот предмет согласно член 34 од овој закон.

(3) Министерот го пропишува образецот на трошковникот од ставот (2) од овој член.

(4) Подрачното одделение во рок од 15 дена од денот на приемот на трошковникот од ставот (2) од овој член има обврска:

- да го провери трошковникот,

- да изготви предлог-решение,

- да го испрати предлог-решението заедно со копиите од сите потребни документи до Министерството за донесување на соодветно решение.

(5) Доколку подрачното одделение оцени дека се потребни дополнителни податоци за изготвување на предлог-решението од став (4) алинеја 2 на овој член, во рок од седум дена од денот на прием на трошковникот ќе побара дополнителни податоци од адвокатот и надлежните институции.

(6) Барањето за дополнителни податоци од страна на подрачното одделение предвидено со ставот (5) на овој член, го прекинува рокот предвиден во ставот (4) од овој член.

(7) Доколку адвокатот во рок од 15 дена од денот на приемот на барањето за дополнителни податоци наведено во ставот (5) на овој член, не ги достави истите, рокот за подрачното одделение предвиден во ставот (4) на овој член, продолжува да тече и истото во тој рок ќе изготви предлог-решение и ќе го достави до Министерството заедно со копии од потребните документи за донесување на решението.

(8) Во рок од 10 дена од денот на приемот на трошковникот, потребните документи и предлог–решението од подрачното одделение, Министерството е должно да донесе решение со кое се одобрува или не се одобрува исплатата на наградата на адвокатот согласно доставениот трошковник.

(9) Решението од ставот (8) на овој член, се доставува до адвокатот и корисникот на секундарна правна помош.

(10) Министерството со решение ќе одбие да му го исплати на адвокатот целосно или делумно надоместокот за дадената секундарна правна помош во конкретниот случај, ако при увид или проверка на трошковникот се утврди дека адвокатот не ги исполнил своите обврски и одговорности од членот 32 од овој закон.

(11) Против решението од ставовите (8) и (10) на овој член, адвокатот може да поведе управен спор пред надлежен суд.

Член 34

Надоместок на адвокатите за дадената секундарна правна помош

На адвокатот за дадената секундарна правна помош му се исплатува адвокатска награда и трошоци согласно тарифа за награда и надоместок на трошоците за работа на адвокатите која се однесува на бесплатна правна помош донесена од страна на Адвокатска коморa.

**Оддел 4**

**БЕСПЛАТНА ПРАВНА ПОМОШ ВО ПРЕКУГРАНИЧНИ СПОРОВИ**

**Член 35**

**Општи одредби**

(1) Прекуграничен спор е спор во кој лицето чиешто живеалиште или постојано престојувалиште е во земја-членка на Европската Унија, поднесува барање за бесплатна правна помош, а во периодот на поднесување на барањето за правна помош не е во држава каде судот заседава или каде што се извршува судската пресуда.

(2) Министерството за правда ја обезбедува правната помош во прекугранични граѓански спорови во парнична постапка во сите фази и степени, како и во постапка за медијација и извршување, освен во управни работи.

(3) Основите за одбивање на правната помош предвидени во член 22, став (1) алинеите 5, 8, 9 и 12 од овој закон, не се применуваат на добивањето на правна помош во прекугранични спорови.

(4) Лицето може да поднесе барање за правна помош во прекуграничен граѓански спор додека не е извршена судската пресуда.

**Член 36**

**Барање и препраќање на барање во прекугранични спoрови**

(1) Доколку лицето чиешто живеалиште или постојано престојувалиште е во Република Македонија сака да добие правна помош во прекуграничен спор, истото поднесува барање до Министерството за правда.

(2) Министерството го препраќа барањето од став (1) на овој член, во рок од десет дена од денот на приемот на преводот на истото до надлежниот орган на друга држава.

(3) Министерството со решение ќе одбие да го препрати преводот на барањето од став (1) на овој член, доколку истото не е поврзано со прекуграничен спор.

(4) Против решението на Министерството за правда од став (3) на овој член, барателот на правна помош може да поведе управен спор пред надлежен суд.

(5) Постапката пред надлежен суд од став (4) на овој член е итна.

**Член 37**

**Одлучување по барања добиени во прекугранични спорови**

(1) Доколку Министерството добие барање за бесплатна правна помош во прекуграничен спор препратено од надлежен орган од друга земја-членка на Европската Унија, ќе донесе решение за одобрување или одбивање на секундарна правна помош во рок од 15 дена и ќе го достави до барателот на правна помош.

(2) Доколку Министерството оцени дека се потребни дополнителни податоци за да изготви решение за одобрување или одбивање на барањето за секундарна правна помош, Министерството ќе ги побара дополнителните податоци од надлежниот орган од другата земја-членка на Европската Унија или барателот на правна помош во рок од седум дена од денот на приемот на барањето.

(3) Барањето за дополнителни податоци од ставот (2) на овој член, ќе го прекине рокот предвиден во став (1) овој член.

(4) Доколку не ги добие бараните податоци од ставот (2) на овој член, од барателот на правна помош во рок од 15 дена од денот на приемот на барањето за дополнителни податоци, Министерството во рокот од ставот (1) на овој член, кој продолжува да тече ќе донесе решение со кое не се одобрува секундарната правна помош.

(5) На барателот на правна помош во прекугранични спорови ќе му се одобри барањето доколку истиот ги исполнува критериумите за приход предвидени во овој закон во износот определен за државјанин на Република Македонија, на начин и во постапката предвидени со овој закон.

(6) Како исклучок на став (5) на овој член, правната помош може да се одобри кога барателот не ги исполнува критериумите предвидени со овој закон, но може да докаже дека не е во состојба да ги покрие трошоците на постапката поради разликата во трошоците за живот помеѓу земјата-членка каде што има живеалиште или постојано престојувалиште и трошоците за живот во Република Македонија.

(7) Решението на Министерството за одобрување на секундарна правна помош во прекуграничен спор ќе ги покрие следниве трошоци поврзани со природата на прекуграничниот спор:

* толкување;
* превод на документите кои ги бара судот или надлежниот орган и кои ги користи примателот како неопходни за решавање на случајот;
* патните трошоци за барателот кога физичкото присуство на лицата задолжени за претставување на случајот на подносителот е неопходно во судот, согласно со закон или според судот на таа земја членка кога судот одлучил дека лицата не можат да бидат задоволително сослушани на ниту еден друг начин.

(8) Против решението на Министерството со кое не се одобрува правна помош во прекуграничен спор барателот на правна помош може да поведе управен спор пред надлежен суд.

( 9) Постапката пред надлежен суд од став (8) на овој член е итна.

**Оддел 5**

**ПОСЕБНИ ПОСТАПКИ**

**Член 38**

**Обезбедување на одбрана и застапување во кривични работи**

Одбраната и застапувањто во кривична постапка се обезбедуваат согласно одредбите на Законот за кривична постапка.

**Член 39**

**Правна помош на деца**

(1) Одредбите од овој закон за правилата на постапката за одобрување на секундарна правна помош не се применуваат во обезбедувањето на правна помош на дете согласно одредбите на Законот за правда за децата.

(2) Кога правната помош се дава на деца во постапките пред центарот за социјална работа и Министерството за внатрешни работи во согласност со одредбите од Законот за правда за децата, Министерството има обврска само да врши исплата на доставениот трошковник од страна на адвокатот.

(3) Министерството ги надоместува трошоците за медијација, во случаите кога судот задолжително ја определува истата согласно Законот за правда за децата.

(4) Наградата за адвокатот за дадената правна помош од ставот (2) на овој член, се пресметува во согласност со член 34 од овој закон.

(5) За дадената правна помош од ставот (2) на овој член, адвокатот доставува комплетиран трошковник до Министерството заедно со потребните документи предвидени со Законот за правда за децата.

(6) Образецот на Трошковникот предвиден во ставот (5) на овој член, го пропишува министерстерот.

(7) Во рок од 15 дена од денот на приемот на трошковникот, Министерството треба:

1)го испита трошковникот и

2)да донесе решение за исплата на трошковникот.

(8) Доколку адвокатот постапи спротивно од став (5) на овој член, Министерството во рок од седум дена од денот на прием на трошковникот, ќе побара од адвокатот дополнителни податоци.

(9) Барањето за дополнителни податоци ќе го прекине рокот предвиден во ставот (7) од овој член, сè додека бараните дополнителни податоци не бидат доставени од страна на адвокатот.

(10) Доколку адвокатот во рок од 15 дена од денот на приемот на барањето за дополнителни податоци наведено во ставот (8) на овој член, не ги достави истите, рокот за Министерството предвиден во ставот (7) на овој член, продолжува да тече и истото во тој рок ќе донесе решение со кое не се одобрува исплата на адвокатот.

(11) Против решението од ставот (10) на овој член, адвокатот може да поведе управен спор пред надлежен суд.

**Член 40**

**Правна помош на баратели на азил**

(1) Бесплатната правна помош се обезбедува во постапка за признавање на правото на азил, а барателот на право на азил може да поднесе барање за бесплатна правна помош сè до правосилноста на одлуката.

(2) Одредбите од овој закон кои се однесуваат на поднесување и одлучување по барањата за секундарна правна помош не се применуваат на обезбедувањето на правна помош во постапката за признавање на правото на азил.

(3) За правото на бесплатна правна помош во постапката за признавање на правото на азил, лицето барател на право на азил може да добие информација од институцијата надлежна за одлучување по барањата за признавање на право на азил, Министерството за правда или здруженијата овластени за давање на претходна правна помош.

(4) Доколку барателот на право на азил нема доволно средства да повика адвокат и сака да оствари право на бесплатна правна помош во постапката за признавање на правото на азил, истото ќе поднесе барање за бесплатна правна помош на јазик што го разбира до институцијата што е надлежна за одлучување по барањата за признавање на право на азил.

(5) Образецот на барањето за бесплатна правна помош од став (4) од овој член, го пропишува министерот.

(6) Доколку барател на право на азил на кој во случаи и во постапка предвидени со одредбите од законот со кој се уредуваат условите и постапката за добивање на право на азил, му е изречена мерка ограничување на слобода на движење , сака да добие бесплатна правна помош, истиот ќе поднесе барање за бесплатна правна помош до институцијата што е надлежна за одлучување по барањата за азил.

(7) Институцијата што е надлежна за одлучување по барањата за признавање на право на азил, веднаш, а најдоцна во рок од пет дена од приемот на барањето за бесплатна правна помош поднесено од барателот на право на азил од став (6) на овој член, ќе повика адвокат од листата составена од Министерството и ќе обезбеди толкувач.

(8) Секои три месеци Министерството ја ажурира листата на адвокати кои обезбедуваат правна помош во постапка за признавање на правото на азил и ја доставува истата до институцијата што е надлежна за одлучување по барањата за азил.

(9) Доколку барателот на право на азил сака да добие бесплатна правна помош во постапка за признавање на правото на азил, а не му е изречена мерка ограничување на слобода на движење согласно одредбите од законот со кој се уредуваат условите и постапката за добивање на право на азил, истото ќе поднесе барање за бесплатна правна помош на јазик што го разбира до институцијата што е надлежна за одлучување по барањата за азил.

(10) Институцијата надлежна за одлучување по барањата за признавање на правото на азил веднаш, а најдоцна во рок од пет дена од денот на приемот на барањето за бесплатна правна помош од став (9) на овој член**,** ќе го испрати истото до Министерството за правда.

(11) Министерството во рок од пет дена од денот на приемот на барањето за бесплатна правна помош ќе донесе решение за одобрување на бесплатна правна помош,за надоместување на трошоците за толкување и ќе му определи адвокат на барателот на азил.

(12) Наградата за адвокатот за дадената секундарна правна помош во предметите за остварување на право на азил се пресметува во согласност со поднесениот трошковник и членот 34 од овој закон.

(13) Образецот на трошковникот на адвокатот предвиден во ставот (12) на овој член, го пропишува министерот.

(14) Адвокатот го поднесува трошковникот за обезбедената секундарна правна помош до Министерството најдоцна 15 дена од денот на правосилноста на одлуката.

(15) Во рок од 15 дена од денот на приемот на трошковникот, Министерството е должно:

1) да го провери трошковникот, и

2) да донесе решение за исплата на наградата за дадената правна помош.

(16) Доколку адвокатот достави некомплетиран трошковник, Министерството во рок од седум дена од денот на приемот на трошковникот ќе достави барање за дополнителни податоци до адвокатот.

(17) Барањето за дополнителни податоци од став (16) од овој член, ќе го прекине рокот предвиден во ставот (15) од овој член, сè додека бараните дополнителни податоци не бидат доставени од страна на адвокатот.

(18) Доколку адвокатот во рок од 15 дена од денот на приемот на барањето за дополнителни податоци не ги достави истите до Министерството, рокот предвиден во ставот (15) на овој член, продолжува да тече и Министерството во тој рок ќе донесе решение со кое не се одобрува исплата на награда на адвокатот.

(19) Против решението од ставот (18) на овој член, адвокатот може да поведе управен спор пред надлежен суд.

**Оддел 6**

**НАДЗОР И УВИД**

**Член 41**

**Надзор над дадената претходна правна помош**

(1) Министерството задолжително врши надзор над дадената претходна правна помош врз основа на поднесено барање на лицето кое добило претходна правна помош или по службена должност, при што утврдува дали дадената претходна правна помош била обезбедена согласно одредбите од Оддел 2 од овој закон, односно член 8 од овој закон.

(2) При вршењето на надзорот од став (1) на овој член, Министерството има право и обврска да ги собере сите неопходни податоци, вклучувајќи ги мислењата од подрачното одделение, од здружението, како и од лицето кое добило претходна правна помош.

(3) Доколку утврди дека претходната правна помош не била дадена согласно одредбите од Оддел 2 од овој закон, Министерството е овластено да:

- донесе одлука за бришење на здружението од Регистарот на здруженија овластени за давање претходна правна помош;

- донесе одлука да не му исплати надоместок на здружението;

- поведе дисциплинска постапка против овластеното лице во подрачното одделение.

(4) Министерството има обврска да достави одговор за исходот од извршениот надзор до лицето кое го поднело барањето за вршење надзор на добиената претходна правна помош.

**Член 42**

**Увид во давањето на секундарна правна помош**

(1) Министерството и подрачното одделение по службена должност или на барање на корисникот вршат увид во предметот и списите кај адвокатот.

(2) При вршењето на увидотод став (1) на овој член, Министерството или подрачното одделение е должно да ги собере сите потребни податоци, списи и да оформи мислење за истиот.

(3) Доколку постапката за увид е започната и се води пред подрачното одделение, истото по приемот на потребните податоци и по оформувањето на мислењето од ставот 2 на овој член ќе изготви предлог-решение со кое ќе предложи:

- да се прекине давањето на секундарната правна помош согласно одредбите од членот 26 од овој закон или

- да се избрише адвокатот од Регистарот на адвокати во случаите наведени во членот 29 став (5) од овој закон или

- во целост или делумно да се одбие исплата на адвокатот за дадената секундарна правна помош, согласно член 33 од овој закон.

(4) Министерството во рок од седум дена од приемот на предлог-решението од подрачното одделение заедно со потребните документи од ставот (3) на овој член, должно е мериторно да одлучи.

(5) Доколку постапката за увид е започната и се води пред Министерството за правда, истото во рок од седум дена од приемот на потребните податоци и списи од став (2) на овој член и по оформувањето на мислењето од став 2 на овој член ќе донесе решение со кое :

- се прекинува давањето на секундарната правна помош согласно одредбите од членот 26 од овој закон, или

- се брише адвокатот од Регистарот на адвокати во случаите наведени во членот 29 став (5) од овој закон, или

- целосно или делумно се одбива исплатата на адвокатот за дадената секундарна правна помош, согласно член 33 од овој закон или

- поведе дисциплинска постапка против овластеното лице во подрачното одделение.

(6) Министерството за правда во рок од 8 дена ја известува Адвокатска комора за решението кое е донесено согласно став 5 на овој член.

**Оддел 7**

**ТРАНСПАРЕНТНОСТ И ОТЧЕТНОСТ ВО ДАВАЊЕТО БЕСПЛАТНА ПРАВНА ПОМОШ**

**Член 43**

**Денови на бесплатен правен совет**

(1) Министерството во соработка со Адвокатската комора, Нотарската комора, Комората на извршители, Комората на медијатори и здруженија овластени за давање на претходна правна помош полугодишно организира одржување на денови на бесплатен правен совет за сите граѓани за прашања од областа на медијацијата, адвокатурата, нотаријатот и извршувањето.

(2) Министерството донесува шест месечен план за местото и времето на одржување на деновите на бесплатен правен совет, кој јавно го објавува на својата веб страна.

**Член 44**

**Годишен извештај на Министерството за бесплатна правна помош**

(1) Министерството поднесува Годишен извештај за бесплатна правна помош за активностите поврзани со обезбедувањето на правната помош до Владата на Република Македонија на усвојување и истиот го објавува на својата веб-страницата.

(2) Извештајот од став (1) на овој член, особено содржи податоци за:

- бројот на лицата на кои им била дадена претходна правна помош;

- бројот на поднесени барања за секундарна правна помош;

- бројот на донесени потврди и решенија за одобрена секундарна правна помош;

- бројот на донесени известувања и решенија со кои се одбива секундарната правна помош;

- бројот на донесени решенија со кои се прекинува одобрената секундарна правна помош;

- правната работа за која се одобрува или се одбива секундарната правна помош;

- број на подрачни одделенија кои даваат претходна правна помош;

- број на здруженија кои даваат претходна правна помош;

- број на адвокати кои даваат секундарна правна помош;

- буџет наменет за бесплатна правна помош;

- износ на средства исплатени за бесплатна правна помош;

- износот на вратените средства од наплатени трошоци за секундарната правна помош.

**Оддел 8**

**ПРЕОДНИ И ЗАВРШНИ ОДРЕДБИ**

**Член 45**

(1) Здруженијата и адвокатите кои до денот на отпочнувањето на примената на овој закон се запишани во Регистарот на здруженија и Регистарот на адвокати согласно Законот за бесплатна правна помош („Службен весник на Република Македонија“ бр. 161/09, 185/11, 27/14 и 104/15 ), продолжуваат со својата работа согласно овој закон.

**Член 46**

Подзаконските акти предвидени со овој закон ќе се донесат во рок од три месеци од денот на влегувањето во сила на овој закон.

**Член 47**

Адвокатската тарифа од член 34 од овој заакон ја донесува Управниот одбор на Адвокатска комора во координација со Министерството за правда во рок од 3 месеци од денот на влегување во сила на овој закон.

**Член 48**

Одредбите од членовите 35, 36 и 37 од овој закон, ќе започнат да се применуваат по пристапувањето на Република Македонија во Европската унија.

**Член 49**

Со денот на отпочнување со примената на овој закон, престанува да важи Законот за бесплатна правна помош („Службен весник на Република Македонија“ бр. 161/09, 185/11, 27/14 и 104/15 ), освен член 8 во делот кој се однесува на заштита на жртвите од казниви дела и заштита на жртви од трговија со луѓе, кој важи се до нивно уредување во Закон за кривична постапка.

**Член 50**

Овој закон влегува во сила осмиот ден од денот на објавувањето во „Службен весник на Република Македонија”, а ќе отпочне да се применува од 1 октомври 2019 година.